Ref. Ares 25/09/2023

22. septembar 2023.

**Pismo o namerama**

Evropska unija i Republika Srbija imaju duboku i dugogodišnju saradnju kao partneri, dele zajedničke političke ciljeve i osnovne vrednosti, kao deo Zone slobodne trgovine kroz Sporazum o stabilizaciji i pridruživanju (SSP).

Usled hitne potrebe da se pozabave klimatskim promenama i da obezbede snabdevanje održivom energijom, materijalima i tehnologijama koje su od suštinskog značaja za očuvanje konkurentnosti njihovih ekonomija, uz istovremeno povećanje rezilijentnosti strateških ekosistema, EU i Srbija imaju zajedničku ambiciju da ojačaju i prošire svoju saradnju po pitanju lanaca vrednosti ključnih sirovina (CRM) i električnih vozila (EV), uključujući tu materijale, baterije, proizvodnju i reciklažu.

Strane potpisnice su saglasne da rade na stvaranju strateškog partnerstva u ovim oblastima, koje će obezbediti sveobuhvatni okvir za dalje jačanje političkih odnosa i ekonomskih veza između EU i Srbije, kao i stvaranje i dugoročne saradnje orijentisane ka budućnosti uz učešće javnosti i privatnih činilaca. Razvoj održivih i integrisanih lanaca vrednosti u ovim sektorima pomoći će u rešavanju strateških zavisnosti i kreiraće dugoročni zeleni rast i visokokvalitetna radna mesta.

Strane potpisnice su posebno saglasne da istraže mogućnosti unapređenja saradnje u pogledu (a) integracije svojih lanaca vrednosti kritičnih sirovina, posebno u pogledu industrijskog ekosistema električnih vozila, (b) približavanja politike i regulatornog okvira Srbije, uključujući kriterijume životne sredine, socijalne i upravljačke kriterijume, (c) istraživanja i inovacija, (d) ​​finansijskih i investicionih instrumenata i (e) prekvalifikacije i usavršavanja radne snage.

Strane potpisnice su saglasne da istraže sledeće oblasti delovanja u procesu stvaranja strateškog partnerstva:

* Rad na ubrzanoj integraciji i „postupnom uvođenju“ u pojedinačne politike EU, kako je predviđeno u Novoj metodologiji Pregovora o pristupanju EU za Zapadni Balkan, u politikama u vezi sa e-mobilnošću i Radnim grupama Saveta.
* Izgradnja čvrste saradnje po pitanju ekoloških, socijalnih kriterijuma i kriterijuma upravljanja između organa EU i srpskih javnih i privatnih subjekata.
* Učešće Srbije na ministarskim sastancima Evropske alijanse za baterije.
* Srbija namerava da učestvuje i doprinese Evropskoj akademiji za baterije.
* Srbija će razmotriti podnošenje zahteva za status posmatrača u Grupi EU za snabdevanje kritičnim sirovinama.
* Mapiranje postojećih oblasti saradnje u okviru okvirnog programa EU Horizont Evropa R&i i drugih shema.
* Facilitacija – uz podršku Evropskih industrijskih alijansi i Privredne komore Srbije – saradnje između industrijskih aktera u EU i Srbiji a u cilju razvoja obostrano korisnog investicionog niza (mreže) projekata u lancima vrednosti EV i CRM. Ovo će uključivati zajednički organizovani događaj poslovnog umrežavanja.
* Obezbeđivanje ekološki prihvatljivog upravljanja otpadom u celom lancu vrednosti električnih vozila, a u skladu sa zakonodavstvom EU o otpadu.
* Obezbeđivanje transparentnosti i dužne pažnje u pogledu porekla sirovina, a u skladu sa pravnim tekovinama EU.
* Rad na unapređenju najboljih praksi za klasifikaciju i mapiranje resursa, uključujući i mapiranje mineralnog potencijala iz otpadnih izvora.

Predsednik Republike Srbije Aleksandar Vučić́ i izvršni potpredsednik Evropske komisije Maroš Šefčovič obezbediće političke smernice i strateško usmeravanje za rad koji se sprovodi ka i u okviru partnerstva. Oni će se redovno sastajati kako bi pratili napredak i odlučivali o narednim koracima.

Na osnovu ove zajedničke izjave, formiraće se radna grupa koju će činiti visoki zvaničnici i stručnjaci iz EU i Srbije za razvoj strateškog partnerstva kroz memorandum o razumevanju i izradu mape puta.

Industrijski akteri, poslovna udruženja i savezi, kao i drugi akteri biće podsticani da se angažuju u naporima u vezi sa partnerstvom, posebno kroz istraživanje poslovnih mogućnosti i razvoj zajedničkih industrijskih projekata duž identifikovanih lanaca vrednosti.

Partnerstvo na lancima vrednosti kritičnih sirovina i električnih vozila moglo bi da bude praćeno partnerstvima u drugim oblastima politike zelene industrije od zajedničkog interesa za obe strane potpisnice.

Strateško partnerstvo će biti koherentno sa Sporazumom o SSP i okvirom pristupnih pregovora i doprineće naporima Srbije da se pridruži EU.

|  |  |
| --- | --- |
| Evropska komisija  XXXX  Izvršni potpredsednik  [Maroš Sefčovič] | Vlada republike Srbije  XXXXX  Prvi potpredsednik Vlade i ministar spoljnih poslova  [Ivica Dačić] |